Document ID: 32008R0460

ΚΑΝΟΝΙΣΜΌΣ (ΕΚ) αριθ. 460/2008 ΤΗΣ ΕΠΙΤΡΟΠΉΣ
της 27ης Μαΐου 2008
για τροποποίηση του κανονισμού (ΕΚ) αριθ. 85/2004 για τον καθορισμό της εμπορικής προδιαγραφής που εφαρμόζεται στα μήλα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1182/2007 του Συμβουλίου, της 26ης Σεπτεμβρίου 2007, για τη θέσπιση ειδικών κανόνων όσον αφορά τον τομέα των οπωροκηπευτικών για την τροποποίηση των οδηγιών 2001/112/ΕΚ και 2001/113/ΕΚ και των κανονισμών (ΕΟΚ) αριθ. 827/68, (ΕΚ) αριθ. 2200/96, (ΕΚ) αριθ. 2201/96, (ΕΚ) αριθ. 2826/2000, (ΕΚ) αριθ. 1782/2003 και (ΕΚ) αριθ. 318/2006 και για την κατάργηση του κανονισμού (ΕΚ) αριθ. 2202/96 (1), και ιδίως το άρθρο 42 στοιχείο α),
Εκτιμώντας τα ακόλουθα:
(1)
Ο κανονισμός (ΕΚ) αριθ. 85/2004 της Επιτροπής (2) προβλέπει ιδίως τη μείωση του ελάχιστου μεγέθους από την 1η Ιουνίου 2008, ώστε να υπάρξει συμμόρφωση προς την προδιαγραφή για τα μήλα UNECE-FFV-50 της Οικονομικής Επιτροπής των Ηνωμένων Εθνών για την Ευρώπη. Ωστόσο, η εν λόγω προδιαγραφή τροποποιήθηκε και οι διατάξεις που αφορούν την ταξινόμηση κατά μέγεθος πρέπει να ενημερωθούν αναλόγως.
(2)
Για αποφευχθεί κάθε αντίθεση προς το εμπορικό δίκαιο, τυχόν αναφορά σε εμπορικές ονομασίες πρέπει να διαγραφεί από τον κατάλογο των ποικιλιών μήλων που περιλαμβάνεται στο προσάρτημα του παραρτήματος του κανονισμού (ΕΚ) αριθ. 85/2004.
(3)
Είναι επίσης αναγκαίο να αναθεωρηθεί ο εν λόγω κατάλογος ποικιλιών, ώστε να διευκολυνθούν οι έλεγχοι. Ως εκ τούτου, πρέπει να προστεθεί το συνώνυμο «Renetta del Canada» για την ποικιλία «Reinette blanche du Canada» και να συμπεριληφθεί η ποικιλία μήλων «Zarja Alatau» στον ίδιο κατάλογο.
(4)
Συνεπώς, ο κανονισμός (ΕΚ) αριθ. 85/2004 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 85/2004 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαΐου 2008.

Labels: 3
17